Official Journal C 384 , 10/12/1998 P. 0003 - 0009



Avviż tal-Kummissjoni fuq l-applikazzjoni tar-regoli ta' għajnuna ta' l-istat għall-miżuri relatati mat-tassazzjoni tan-negozju dirett (98/C 384/03) (Test b'relevanza għaż-ŻEE) Daħla 1. Fl-1 ta' Diċembru 1997, wara diskussjoni li kopriet ħafna interessi fuq il-bżonn għall-azzjoni kordinata fuq livell Komunitarju sabiex tiġi trattata l-kompetizzjoni ta' taxxa li toħloq ħsara, l-Kunsill (Ecofin) adotta serje ta' konklużjonijiet u wasal għal riżoluzzjoni fuq il-kodiċi tal-kondotta għat-tassazzjoni tan- negozju (hawnhekk iżjed ‘il quddiem "il-kodiċi tal-kondotta") [1]. F'dik l-okkażjoni, l-Kummissjoni ħadet f'idejha li tistabbilixxi gwidi fuq l-applikazzjoni ta' l-Artikoli 92 u 93 tat-Trattat għall-miżuri relatati mat-tassazzjoni tan-negozju dirett u kommettiet ruħha "għal l-applikazzjoni stretta tar-regoli ta' għajnuna konċernati". L-għan tal-kodiċi tal-kondotta hija li ttejjeb it-trasparenza fis-settur tat-taxxa permezz ta' sistema ta' kambju ta' informazzjoni bejn l-Istati Membri u valutazzjoni ta' kwalunkwe miżuri tat-taxxi li huma koperti biha. Min- naħa tagħhom, il-proviżjonijiet ta' għajnuna ta' l-Istat tat-Trattat jikkontribwixxu wkoll permezz tal-mekkaniżu tagħhom għall-għan sabiex tiġi trattata l-kompetizzjoni ta' taxxa li toħloq ħsara. 2. L-impriża tal-Kummissjoni rigward l-għajnuna ta' l-Istat fil-forma ta' miżuri tat-taxxa tifforma parti mill-objettiv aktar wiesgħa sabiex tiġi kjarifikata u rinforzata l-applikazzjoni tar-regoli ta' għajnuna ta' l-Istat sabiex jitnaqqas tgħawiġ fil-kompetizzjoni f'suq wieħed. Il-prinċipju ta' inkompatibbilità mas-suq komuni u d- derogi minn dak il-prinċipju japplikaw sabiex jgħinu "f'kwalunkwe forma li tkun", inkluż ċerti miżuri ta' taxxa. Madankollu, l-kwistjoni ta' jekk il-miżura tat-taxxa tiġix ikkwalifikata bħala għajnuna taħt l-Artikolu 92(1) tat-Trattat tirrikjedi kjarifikazzjoni li dan l-avviż qiegħed jipproponi li jagħti. Kjarifikazzjoni bħal din hija partikolarment importanti fir-rigward tar-rekwiżi ta' proċeduri li ġejjin min-nomini bħala għajnuna u ta' konsegwenzi fejn l-Istati Membri jonqsu li jkunu konformi ma' rekwiżi bħal dawn. 3. Wara l-kompletar tas-suq wieħed u l-liberalizzazzjoni ta' movimenti ta' kapital, ħareġ fiċ- ċar il-bżonn li jiġu eżaminati l-effetti partikolari tal-għajnuna mogħtija fil-forma ta' miżuri tat-taxxa u li jintqalu l-konsegwenzi fir-rigward ta' valutazzjoni tal-kompatibbilità ta' l-għajnuna mas-suq komuni [2]. It-twaqqif ta' l-Unjoni Ekonomika u Monetarja u l-konsolidazzjoni tal-budgets nazzjonali li tinvolvi jagħmluha aktar essenzali li jkun hemm kontroll strett fl-għajnuna ta' l-Istat f'kwalunkwe forma li tiġi fiha. Bl-istess mod, wieħed għandu jieħu in-konsiderazzjoni, fl-interess komuni, r-riperkussjonijiet prinċipali li wħud mill-għajnuniet permezz tas-sistemi tat-taxxa jkollhom fuq id- dħul ta' l-Istati Membri l-oħra. 4. Barra mill-għan li taċċerta li d-deċiżjonijiet tal-Kummissjoni huma trasparenti u jistgħu jiġu mbassra, dan l-avviż jimmira li jaċċerta l-konsistenza u l-ugwaljanza fit-trattat bejn l-Istati Membri. Il-Kummissjoni hija fil-ħsieb, kif imniżżel fil-kodiċi tal-kondotta, li teżamina u terġa' teżamina każ b' każ, fuq il-bażi ta' dan l-avviż, l-arranġamenti tat-taxxa li qegħdin fis-seħħ fl-Istati Membri. A. Poteri ta' azzjoni tal-Komunità 5. It-Trattat jawtorizza lill-Komunità biex tieħu miżuri sabiex telimina l-varji tipi ta' tgħawiġ li joħloq problemi fit-tmexxija ġusta fis-suq komuni. Huwa għaldaqstant essenzali li wieħed jiddistingwi bejn it-tipi differenti ta' tgħawiġ. 6. Certi miżuri ġenerali tat-taxxa jistgħu jwaqqfu mill-funzjonament ġust tas-suq intern. Fil-każ ta' miżuri bħal dawn, it-Trattat jipprovdi, fuq naħa waħda, għall-possibbiltà li jiġu armonizzati d-dispożizzjonijiet tat-taxxa ta' l-Istati Membri fuq il-bażi ta' l-Artikolu 100 (direttivi tal-Kunsill, adottati unanimament). Fuq in-naħa l-oħra, ċerti nuqqas ta' qbil bejn dispożizzjonijiet ġenerali pjanati jew eżistenti fl-Istati Membri jistgħu jgħawwġu l-kompetizzjoni u jikkreaw tagħwiġ li hemm bżonn li jiġi eliminat fuq il-bażi ta' l-Artikoli 101 u 102 (konsultazzjoni ma' l-Istati Membri relevanti mill-Kummissjoni; jekk neċessarju direttivi tal-Kunsill adottati b' maġġoranza kwalifikata). 7. It-tagħwiġ tal-kompetizzjoni li ġejjin mill-għajnuna ta' l-Istat jaqa' taħt sistema ta' awtorizzazzjoni ta' qabel il-Kummissjoni, suġġetti għal reviżjoni mill-ġudikatura tal-Komunità. Skond l-Artikolu 93(3), miżuri ta' għajnuna ta' l-Istat għandhom jiġu innotifikati lill-Kummissjoni. L-Istati Membri m' għandhomx ipoġġu fis-seħħ il-miżuri ta' għajnuna proposti tagħhom sakemm il-Kummissjoni ma tapprovahomx. Il-Kummissjoni teżamina l-kompatibilità ta' l-għajnuna mhux mil-lat tal-forma li tista' tieħu, iżda mil-lat ta' l-effett tagħha. Tista' tiddeċiedi li l-Istat Membru jrid jemenda jew jabolixxi għajnuna li l-Kummissjoni issib inkompatibbli mas-suq komuni. Fejn diġà ġiet implementata għajnuna li tmur kontra r-regoli tal-proċedura, l-Istat Membru għandu fil-prinċipju jirkupraha minn min irċieviha. B. Applikazzjoni ta' l-Artikolu 92(1) tat-Trattat tal-KE rigward il-miżuri tat-taxxa 8. L-Artikolu 92(1) jistabbilixxi li "kull għajnuna mogħtija minn Stat Membru jew permezz ta' riżorsi ta' l-Istat f'kwalunkwe forma hi li hi li tgħawweġ jew thedded li tgħawweġ il-kompetizzjoni billi tiffavorixxi ċerti impriżi jew produzzjoni ta' ċerti oġġetti għandha, sakemm ser taffetwa l-kummerċ bejn l-Istati Membri, tkun inkompatibbli mas-suq komuni" . Meta jiġu applikati r-regoli tal-Komunità dwar l-għajnuna ta' l-Istat, huwa irrelevanti jekk il-miżura hix miżura tat-taxxa, minħabba li l-Artikolu 92 japplika għall-miżuri ta' għajnuna "f'kwalunkwe forma li jkunu". Sabiex tiġi msejħa għajnuna, fis-sens ta' l-Artikolu 92, miżura għandha tissodisfa l-kriterja kumulattiva deskritta hawn taħt. 9. L-ewwelnett, il-miżura għandha tikkonċiedi lil min jirċieviha vantaġġ li tnaqqsilhom il-piżijiet illi huma normalment mħalsa mill-budget tagħhom. Il-vantaġġ jista' jiġi provdut permezz ta' riduzzjoni fil-piż tat-taxxa tad- ditta f'diversi modi, inklużi: - riduzzjoni fil-bażi tat-taxxa (bħal per eżempju tnaqqis speċjali, arranġamenti ta' deprezzament speċjali jew aċċelerat jew id- dħul ta' riservi fuq il-karta tal-bilanċ), - tnaqqis totali jew parzjali fl-ammont tat-taxxa (bħal per eżempju eżenzjoni jew kreditu ta' taxxa), - differiment, kanċellazzjoni jew kif ukoll skedar mill-ġdid speċjali tad- debitu tat-taxxa. 10. It-tieninett, il-vantaġġ għandu jiġi mogħti mill-Istat jew permezz tar-riżorsi ta' l-Istat. Telf fl-introjtu tat-taxxa huwa ekwivalenti mal-konsum tar-riżorsi ta' l-Istat fil-forma ta' nefqa fiskali. Din il-kriterja tapplika wkoll għall-għajnuna mogħtija minn korpi reġjonali jew lokali fl-Istati Membri [3]. Barra dan, is-sosteniment ta' l-Istat jista' jiġi provdut minn dispożizzjonijiet ta' taxxa ta' natura leġislattiva, regolatorja jew amministrattiva daqs kemm mill-prattika ta' l-awtoritajiet tat-taxxa. 11. It-tielet nett, il-miżura għandha tolqot il-kompetizzjoni u l-kummerċ bejn l-Istati Membri. Din il-kriterja tassumi li l-benefiċarju tal-miżura jeserċita attività ekonomika, mingħajr ma tagħti każ l-istat legali tal-benefiċarju jew il-mezzi tal-finanzjament. Taħt il-ġurisprudenza stabbilita, l-kriterja tal-kummerċ li qiegħed jiġi affetwat tiġi issodisfata jekk id-ditta li qiegħda tirċievi dan tkompli b'attività ekonomika li tinvolvi kummerċ bejn l-Istati Membri. Sempliċiment il-fatt li l-għajnuna issaħħaħ il-pożizzjoni tad-ditta meta mqabbla ma' dik ta' ditti oħra li huma kompetituri fil-kummerċ intra-Komunitarju huwa biżżejjed sabiex wieħed jasal għall-konklużjoni li l-kummerċ intra-Komunitarju huwa milqut. La l-fatt li l-għajnuna hija relattivament żgħira fl-ammont [4], lanqas il-fatt li min qiegħed jircievi huwa immoderat fid-daqs jew li s-sehem tiegħu fis-suq Komunitarju huwa żgħir ħafna [5], lanqas tabilħaqq il-fatt li min qiegħed jirċievi ma jesportax [6] jew li jesporta virtwalment il-produzzjoni kollha tiegħu barra mill-Komunità [7] ma jagħmlu xejn sabiex ibiddlu din il-konklużżjoni. 12. "miżura tista' tiġi iġġustifikata " bin-natura jew bl-iskema ġenerali tas-sistema " [8] . Jekk dan hu l-każ, il-miżura m`hix ikkunsidrata bħala għajnuna fis-sens ta' l-Artikolu 92(1) tat-Trattat. Dawn il-varji aspetti huma ikkunsidrati hawn taħt." Distinzjoni bejn għajnuna ta' l-Istat u miżuri ġenerali 13. Miżuri tat-taxxa li huma miftuħa għal l-aġenti ekonomiċi kollha li joperaw minn Stat Membru huma fil-prinċipju miżuri ġenerali. Dawn għandhom ikunu effettivament miftuħa għad-ditti kollha fuq bażi ta' aċċess ugwali, u ma jistgħux fil-fatt jiġu mnaqqsa bi ħsieb permezz, per eżempju, tal-poter diskret ta' l-Istat sabiex jiġu mogħtija lilhom jew permezz ta' fatturi oħrajn li jirrestrinġu l-effett prattiku tagħhom. Madankollu, din il-kondizzjoni ma tirrestrinġix il-poter ta' l-Istati Membri biex jiddeċiedu fuq il-politika ekonomika li huma jikkunsidraw bħala l-aktar xierqa u, partikolarment, biex iqassmu l-piż tat-taxxa kif jaraw li jixraq mal-fatturi differenti tal-produzzjoni. Sakemm dawn japplikaw għad-ditti kollha u għall-produzzjoni tal-merkanzija kollha, l-miżuri segwenti ma jiffurmawx għajnuna ta' l-Istat: - miżuri tat-taxxa ta' natura purament teknika (per eżempju, twaqqif tar-rata tat-tassazzjoni, regoli tad- deprezzament u regoli fuq il-fdal tat-telf; dispożizzjonijiet sabiex jimpedixxu tassazzjoni doppja jew evassjoni tat-taxxa), - miżuri li jsegwu l-oġġettivi tal-politika ekonomika ġenerali permezz ta' riduzzjoni fil-piż tat-taxxa relatati ma' ċerti nfiq ta' produzzjoni (ir-riċerka u l-iżvilupp (R& D), l-ambjent, it-taħriġ, l-impjieg). 14. Il-fatt li wħud mid-ditti jew uħud mis-setturi jibbenifikaw aktar minn oħrajn minn ftit minn dawn il-miżuri tat-taxxa mhux neċessarjament ifisser li huma maqbuda b' regoli tal-kompetizzjoni li jirregolaw l-għajnuna ta' l-Istat. Għaldaqstant, miżuri disinjati sabiex inaqqsu t-tassazzjoni fuq xogħol għad-ditti kollha għandhom relattivament effett akbar fuq industriji bażati fuq xogħol minn industriji bażati fuq kapital, mingħajr ma neċessarjament jikkostitwixxu għajnuna ta' l-Istat. Bl-istess mod, huma inċentivi fuq taxxa għall-ambjent, għall-R& D jew għall-investiment ta' taħriġ li jiffavorixxu biss id-ditti li għandhom din ir-responsabbiltà ta' investiment, iżda għal darb'oħra mhux neċessarjament jikkostitwixxu għajnuna ta' l-Istat. 15. F'ġudizzju mogħti fl-1974 [9], il-Qorti tal-Ġustizzja stqarret li kull miżura maħsuba parzjalment jew kompletament sabiex teżenta ditti f'setturi partikolari minn piżijiet li jirriżultaw mill-applikazzjoni normali tas-sistema ġenerali "bla ma jkun hemm ġustifikazzjoni għal din l-eżenzjoni fuq il-bażi tan- natura jew l-iskema ġenerali tas-sistema" tikkostitwixxi għajnuna ta' l-Istat. Il-ġudizzju jistqarr ukoll li "l-Artikolu 92 ma jagħmilx distinzjoni bejn il-miżuri ta' intervent mill-Istat li jikkonċernaw b'referenza għall-kawża tagħhom jew l-għanijiet tagħhom iżda jiddefinixxuhom fl-aspett ta' l-effett tagħhom". Il-ġudizzju jagħmilha ċara li l-fatt li l-miżura ġġib piżijiet fis-settur relevanti aktar konformi ma' dawk tal-kompetituri tagħhom fi Stati Membri oħrajn ma jbiddilx il-fatt li hija għajnuna. Diverġenzi bħal dawn bejn sistemi tat-taxxa, li, kif imsemmi aktar ‘il fuq, huma koperti bl-Artikoli 100 sa 102, ma jistgħux jiġu emendati b'miżuri unilaterali li għandhom bħala oġġettiv ditti li huma l-aktar affetwati b' nuqqas ta' qbil bejn sistemi tat-taxxa. 16. Il-kriterja prinċipali biex jiġi adottat l-Artikolu 92(1) ma' miżura tat-taxxa hija għaldaqstant li l-miżura tipprovdi favur ċerti impriżi fl-Istat Membru eċċezzjoni għal l-applikazzjoni tas-sistema tat-taxxa. Is-sistema komuni applikabbli għandha għaldaqstant l-ewwel tiġi determinata. Imbagħad għandha tiġi eżaminata sabiex wieħed jara jekk l-eċċezzjoni għas-sistema jew id-differenzi fis-sistema humiex iġġustifikati "bin-natura jew bl-iskema ġenerali" tas-sistema tat-taxxa, dan ifisser li, wieħed jara jekk dawn jirriżultawx direttament mill-prinċipji bażiċi jew ta' gwida tas-sistema tat-taxxa fl-Istat Membru ikkonċernat. Jekk dan mhux il-każ, allura hija involuta għajnuna ta' l-Istat. Il-kriterja tas-selettività jew speċifiċità 17. Il-prattika tal-Kummissjoni fuq kif tasal għal deċiżjonijiet s' issa turi li dawk il-miżuri biss li l-iskop tagħhom jestendi mat-territorju kollu ta' l-Istat jaħarbu mill-kriterja ta' l-ispeċifiċità stabbilita fl-Artikolu 92(1). Miżuri li huma reġjonali jew lokali fl-iskop jistgħu jiffavorixxu ċerti impriżi, soġġetti għall-prinċipji miġbura fil-paragrafu 16. It-Trattat innifsu jikkwalifika bħala miżuri ta' għajnuna li huma intenzjonati biex jippromovu l-iżvilupp ekonomiku tar-reġjun. L-Artikolu 92(3)(a) u (ċ) jipprovdi espliċitament, fil-każ ta' din it-tip ta' għajnuna, għal derogi possibbli mill-prinċipju ġenerali ta' inkompatibilità stabbiliti fl-Artikolu 92(1). 18. It-Trattat jipprovdi kjarament li miżura li hija settorjalment speċifika tinġabar fl-Artikolu 92(1). L-Artikolu 92(1) espliċitament jinkludi fih il-frażi "il-produzzjoni ta' ċertu merkanzija" fost il-kriterja li tiddetermina jekk hemmx għajnuna li hija soġġetta għal l-osservazzjoni mill-Kummissjoni. Skond il-prattika stabbilita u l-ġurisprudenza, miżura tat-taxxa li l-effett prinċipali tagħha huwa li tippromovi wieħed jew aktar setturi ta' attività tikkostitwixxu għajnuna. L-istess japplika għall-miżura li tiffavorixxi biss prodotti nazzjonali li jiġu esportati [10]. Barra minn dan, il-Kummissjoni ħadet id- direzzjoni li miżura li għandha bħala oġġettiv is-setturi kollha soġġetti għall-kompetizzjoni internazzjonali tikkostitwixxi għajnuna [11]. Deroga mir-rata bażi tat-taxxa tal-korporazzjoni għas-settur kollu ta' l-ekonomija għaldaqstant tikkostitwixxi, esklużi ċerti każijiet [12], għajnuna ta' l-Istat, kif deċiża mill-Kummissjoni għal miżura li tikkonċerna s-settur kollu tal-manifattura [13]. 19. F'diversi Stati Membri, japplikaw taxxi differenti li jiddependu fuq l-istat ta' l-impriżi. Uħud mill-impriżi pubbliċi, per eżempju, huma eżenti minn taxxi lokali jew minn taxxi tal-kumpanniji. Regoli bħal dawn, li jaqblu ma' trattament ta' preferenza fir-rigward ta' impriżi li għandhom status legali ta' l-impriża pubblika, jistgħu jikkostitwixxu għajnuna ta' l-Istat fis-sens ta' l-Artikolu 92 tat-Trattat. 20. Uħud mill-benefiċji tat-taxxa huma f'ċerti okkażżjonijiet restritti għal ċertu tipi ta' impriżi, għal ċertu funzjonijiet tagħhom (servizzi ta' intra- grupp, intermedjazzjoni jew koordinazzjoni) jew għal produzzjoni ta' ċertu merkanzija. Sakemm dawn jiffavorixxu ċertu impriżi jew produzzjoni ta' ċertu merkanzija, dawn jistgħu jikkostitwixxu għajnuna ta' l-Istat kif riferuta fl-Artikolu 92(1). Prattika amministrattiva diskreta 21. Il-prattika diskreta ta' wħud mill-awtoritajiet tat-taxxa tista' twassal ukoll għal miżuri miġbura taħt l-Artikolu 92. Il-Qorti tal-Ġustizzja tagħraf li t-trattament ta' aġenti ekonomiċi fuq bażi diskreta jista' jfisser li l-applikazzjoni individwali ta' miżura ġenerali tieħu l-forma ta' miżura selettiva, partikolarment fejn l-eżerċitazzjoni tal-poter diskrezzjonali jaqbeż is-sempliċi amministrazzjoni tad- dħul tat-taxxa b' referenza għall-kriterja oġġettiva [14]. 22. Jekk fil-prattika ta' kuljum ir-regoli tat-taxxa jridu jiġu interpretati, ma jistgħux iħallu li l-impriżi jiġu trattati b' mod diskrezzjonali. Kull deċiżjoni ta' l-amministrazzjoni li titlaq mir-regoli tat-taxxa ġenerali għall-benefiċju ta' l-impriżi individwali fil-prinċipju twassal għal presunzjoni ta' għajnuna ta' l-Istat u għandha tiġi analizzata fid-dettall. Sakemm regolamenti amministrattivi jinsab biss fihom interpretazzjoni tar-regoli ġenerali, dawn ma jwasslux għal presunzjoni ta' għajnuna. Madankollu, l-opaċità tad- deċiżjonijiet meħuda mill-awtoritajiet u l-possibiltà ta' manuvri li jgawdu xi kultant isostnu l-presunzjoni li dan huwa f'kull mod l-effett tagħhom f'ċerti ċirkostanzi. Dan ma jagħmilx Stati Membri anqas kapaċi li jipprovdu lin-nies taxxabli tagħhom b' ċertezza u previżjoni legali fuq l-applikazzjoni tar-regoli tat-taxxa ġenerali. Ġustifikazzjoni ta' deroga "bin- natura jew bl-iskema ġenerali tas-sistema" 23. In- natura differenti ta' wħud mill-miżuri mhux neċessarjament ifisser li dawn għandhom jiġu kunsidrati bħala għajnuna ta' l-Istat. Dan huwa l-każ ta' miżuri li l-loġika bażika tagħhom tagħmilhom neċessarji għall-funzjoni u l-effettività tas-sistema tat-taxxa [15]. Madankollu, jiddependi biss mill-Istat Membru li jipprovdi din il-ġustifikazzjoni. 24. In-natura progressiva ta' skala tad-dħul tat-taxxa jew skala tal-profitt tat-taxxa hija ġustifikata mill-għan ridistributtiv tat-taxxa. Il-kalkulazzjoni tad-deprezzament ta' l-assi u l-metodi ta' valutazzjoni ta' l-istocks ivarjaw minn Stat Membru għall-ieħor, iżda metodi bħal dawn jistgħu ikunu fis-sistema tat-taxxa nfisha għal liema huma jappartjenu. Bl-istess mod, l-arranġamenti għall-ġbir ta' debiti fiskali jista' ivarja minn Stat Membru għall-ieħor. Fl-aħħarnett, uħud mill-kondizzjonijiet jistgħu jiġu ġustifikati b'differenzi oġġettivi bejn in-nies li huma taxxabbli. Madankollu, jekk l-awtorità tat-taxxa għandha l-libertà diskrezzjonali li twaqqaf perjodi ta' diprezzament differenti jew metodi ta' valutazzjoni differenti, ditta b' ditta, settur b' settur, hemm presunzjoni ta' għajnuna. Presunzjoni bħal din teżisti wkoll meta l-amministrazzjoni fiskali titratta d-debiti fiskali fuq il-bażi ta' każ b' każ b'għan differenti mill-oġġettiv li jottimizza l-irkupru tad-debiti tat-taxxa mill-intrapriża konċernata. 25. Huwa ovvju li, it-taxxa tal-profitt ma tistax tiġi intaxxata jekk m'hemm l-ebda profitt. Tista' għalhekk tiġi ġustifikata bin-natura tas-sistema tat-taxxa li impriżi li ma jagħmlux profitt, bħal fondazzjonijiet jew assoċjazzjonijiet, jiġu speċifikament eżentati mit-taxxa fuq il-profitt jekk dawn ma jistawx attwalment jagħmlu profitt. Barra minn dan, tista' tiġi ġustifikata wkoll bin-natura tas-sistema tat-taxxa li koperattivi li jiddistribwixxu l-profitt tagħhom lill-membri tagħhom ma jkunux intaxxati fuq il-livell tal-koperattiva meta t-taxxa hija intaxxata fil-livell tal-membri tagħha. 26. Għandha ssir distinzjoni bejn, fuq in- naħa l-waħda, l-oġġettivi esterni mogħtija lil skema partikolari tat-taxxa (partikolarment, għanijiet soċjali jew reġjonali) u, fuq in- naħa l-oħra, l-għanijiet li huma preżenti fis-sistema tat-taxxa nfisha. L-għan kollu tas-sistema tat-taxxa huwa li tiġbor introjtu sabiex tiffinanzja n-nefqa ta' l-Istat. Kull ditta hija mistennija li tħallas it-taxxa darba biss. Huwa għaldaqstant inerenti fil-loġika tas-sistema tat-taxxa li jiġu kunsidrati taxxi mħalsa fl-Istat fejn hija residenti d-ditta għall-għanijiet ta' taxxi. Certi eċċezzjonijiet għar-regoli tat-taxxi huma, madankollu, diffiċli li jiġu ġustifikati bil-loġika tas-sistema tat-taxxa. Dan huwa, per eżempju, il-każ fejn kumpanniji mhux residenti jiġu trattati b' mod aktar favorevoli minn oħrajn li huma residenti jew jekk benefiċji ta' taxxa huma mogħtija lil kwartieri ġenerali jew ditti li qegħdin jipprovdu ċertu servizzi (per eżempju, servizzi finanzjarji) minn ġewwa grupp. 27. Dispożizzjonijiet speċifiċi li ma fihomx elementi diskrezzjonali, li jħallu li per eżempju t-taxxa tiġi determinata fuq bażi fissa (per eżempju fil-qasam ta' l-agrikoltura jew tas-sajd), jistgħu jiġu iġġustifikati bin-natura u s-sitema ta' l-iskema ġenerali fejn, per eżempju, dawn jieħdu in konsiderazzjoni r-rekwiżi tal-kontijiet speċifiċi jew l-importanza ta' l-art fl-assi li huma speċifiċi għal ċertu setturi. Fl-aħħarnett, il-loġika msejsa f'ċertu dispożizzjonijiet speċifiċi fuq it-tassazzjoni ta' intrapriżi żgħar jew medji (inklużi intrapriżi żgħar ta' l-agrikoltura [16] hija komparabbli ma' dik imsejsa fil-progressività ta' skala tat-taxxa. C. Kompatibilità mas-suq komuni ta' l-għajnuna ta' l-Istat fil-forma ta' miżuri tat-taxxa 28. Jekk miżura tat-taxxa tikkostitwixxi għajnuna li tinġabar fl-Artikolu 92(1), tista' xorta waħda, bħal għajnuna mogħtija f'forom oħrajn, tikkwalifika għal wahda mid-derogi mill-prinċipju ta' inkompatibilità mas-suq komuni previst fl-Artikolu 92(2) u (3). Barra minn dan, fejn dik li qiegħda tirċievi, kemm jekk impriża privata jew jekk pubblika, ġiet fdata mill-Istat bl-operazzjoni ta' servizzi ta' interess ekonomiku ġenerali, l-għajnuna tista' tikkwalifika wkoll għal l-applikazzjoni tad-dispożizzjonijiet fl-Artikolu 90 tat-Trattat [17]. 29. Il-Kummissjoni ma tistax, madankollu, tawtorizza għajnuna li tkun ġiet approvata li marret kontra kemm ir-regoli stabbiliti fit-Trattat, partikolarment dawk relatati mal-projbizzjoni fuq diskriminazzjoni u għad-dritt ta' stabbiliment, u kif ukoll id- dispożizzjonijiet tal-liġi sekondarja fuq it-taxxa [18]. Aspetti bħal dawn jistgħu, b' mod parallel, ikunu l-għan ta' proċedura separata fuq il-bażi ta' l-Artikolu 169. Kif jidher ċar mill-ġurisprudenza, dawk l-aspetti ta' għajnuna li huma indissolubilment konnessi ma' l-għan ta' l-għajnuna u li jikkontravienu dispożizzjonijiet speċifiċi tat-Trattat barra mill-Artikoli 92 u 93 għandhom madankollu jiġu eżaminati fid-dawl tal-proċedura taħt l-Artikolu 93. 30. Il-kwalifikazzjoni ta' miżura tat-taxxa bħala waħda li tagħmel ħsara taħt il-kodiċi tal-kondotta ma taffettwax il-possibiltà ta' kwalifikazzjoni bħala għajnuna ta' l-Istat. Madankollu l-valutazzjoni tal-kompatibilità ta' l-għajnuna fiskali mas-suq komuni għandha ssir, billi wieħed iżomm in-konsiderazzjoni, fost ħwejjeġ oħra, l-effetti tal-għajnuna li huma miġjuba fid- dawl ta' l-applikazzjoni tal-kodiċi tal-kondotta. 31. Fejn tiġi mogħtija għajnuna fiskali sabiex jiġi provdut inċentiv għad-ditti li ser jidħlu għal ċerti proġetti speċifiċi (partikolarment investiment) u fejn l-intensità hija limitata fir-rigward in- nerfqa sabiex isir il-proġett, din mhi xejn differenti minn sussidju u tista' tiġi mogħtija l-istess trattament. Madankollu, dawn l-arranġamenti għandhom jistabbilixxu regoli trasparenti suffiċjenti sabiex il-kwantifikazzjoni tal-benefiċju konċess issir possibbli. 32. F'ħafna każi, madankollu, dispożizzjonijiet għall-ħelsien mit-taxxa huma ġenerali fin-natura tagħhom: dawn mhumiex konnessi mat-twettiq ta' proġetti speċifiċi u jnaqqsu n-nefqa kurrenti ta' ditta mingħajr ma din tingħata l-possibbiltà li tivvalutizza l-volum preciż li huwa involut meta l-Kummissjoni twettaq l-eżaminazzjoni ex ante. Dawn il-miżuri jikkostitwixxu "għajnuna operattiva". Għajnuna operattiva hija fil-prinċipju projbita. Fil-preżent il-Kummissjoni tawtorizzaha biss fi kwistjonijiet eċċezzjonali u soġġetti għal ċertu kondizzjonijiet, per eżempju fil-kostruzzjoni tal-bastimenti, ċerti tipi ta' għajnuniet għal protezzjoni ta' l-ambjent [19] u fir-reġjuni, inklużi r-reġjuni ultra- periferali, koperti bid-deroga ta' għajnuna l-Artikolu 92(3)(a) sakemm dawn huma ġustifikati kif jixraq u l-livell tagħhom huwa proporzjonat għal man-nuqqasijiet li huma intenzjonati illi jnaqqsu [20]. Fil-prinċipju din għandha tkun (bl-eċċezzjoni taż-żewġ kategoriji ta' għajnuna msemmija hawn taħt) digressiva u limitata fiż-żmien. Fil-preżent, għajnuna oprattiva tista' tiġi awtorizzata fil-forma ta' għajnuna tat-trasport fir-reġjuni ultra-periferali u f'ċerti reġjuni Nordiċi li m'għandhomx popolazzjoni iffullata u għandhom nuqqas serju fir-rigward ta' aċċessibilità. Għajnuna operattiva m'għandiex tiġi awtorizzata fejn qed tirrapreżenta għajnuna għal l-esportazzjoni bejn l-Istati Membri. Fil-każ ta' għajnuna ta' l-Istat favur is-settur tat-trasport marittimu japplikaw ir-regoli speċifiċi għal dak is-settur [21]. 33. Jekk għandha tiġi kunsidrata mill-Kummisssjoni bħala kompatibbli mas-suq komuni, għajnuna ta' l-Istat intenzjonata biex tippromwovi l-iżvilupp ekonomiku ta' żoni partikolari għandha tkun "proporzjonata ma' u intenzjonata għall-għanijiet imfittxija". Għall-eżaminazzjoni tal-għajnuna reġjonali l-kriterja tħalli li jittieħdu in-konsiderazzjoni l-effetti l-oħra possibbli. Fejn deroga hija mogħtija fuq il-bażi ta' kriterja reġjonali, l-Kummissjoni għandha tiżgura b'mod partikolari li l-miżuri relevanti: - jikkontribwixxu għall-iżvilupp reġjonali u huma relatati ma' l-attivitajiet li għandhom impatt lokali. L-istabbiliment ta' attivitajiet barra mix-xtut normalment ma jipprovdix, sakemm l-aspetti tagħhom minn barra fuq l-ekonomija lokali huma baxxi, għajnuna sodisfaċenti għall-ekonomija lokali, - jirrelataw ma' nuqqasijiet reali tar-reġjun. Huwa miftuħ għall-interpretazzjoni jekk hemmx nuqqasijiet reali tar-reġjun għal l-attivitajiet li n-nefqa addizzjonali għalihom għandha ftit inċidenza, bħal per eżempju l-infiq fit-trasport sabiex jiġu finanzjati l-attivitajiet, li jistgħu jwasslu għal l-evażżjoni tat-taxxa, - huma eżaminati f'kuntest Komunitarju [22]. F'dan ir-rigward il-Kummissjoni għandha tieħu in-konsiderazzjoni kwalunkwe effetti negattivi li miżuri bħal dawn jistgħu jħallu fuq Stati Membri oħra. D. Proċeduri 34. L-Artikolu 93(3) jirrikjedi li l-Istati Membri jinnotifikaw il-Kummissjoni dwar "il-pjanijiet tagħhom kollha sabiex tingħata jew tinbidel għajnuna" u tistabbilixxi li kwalunkwe miżuri proposti ma jistgħux jiġu fis-sehh jekk l-ewwel ma jkollhomx l-approvazzjoni tal-Kummissjoni. Din il-proċedura tapplika għal kull għajnuna, inkluża għajnuna tat-taxxa. 35. Jekk il-Kummissjoni ssib li għajnuna ta' l-Istat ġiet fis-seħħ billi marret kontra dan ir-regolament u din ma tikkwalifika għall-ebda eżenzjoni provduta fit-Trattat u hija għaldaqstant inkompatibbli mas-suq komuni, hemm bżonn ta' l-Istat Membru sabiex jirkupraha, bl-eċċezzjoni meta dan imur kontra l-prinċipju ġenerali tal-liġi tal-Komunità, b'mod partikolari l-aspettattivi leġittimi li tista' twassal l-imġieba tal-Kummissjoni. Fil-każ ta' għajnuna ta' l-Istat fil-forma ta' miżuri tat-taxxa, l-ammont li jrid jiġi kopert huwa kalkolat fuq il-bażi ta' paragun bejn it-taxxa li ġiet attwalment imħallsa u l-ammont li kellu jkun imħallas li kieku r-regola wżata kienet dik li hija ġeneralment applikabbli. L-interessi huma magħduda ma' dan l-ammont bażiku. Ir-rata ta' interessi li għandha tiġi applikata hija ekwivalenti mar-rata ta' referenza wżata meta tiġi kalkolata l-għajnuna ekwivalenti ma' l-għajnuna reġjonali. 36. L-Artikolu 93(1) jistabbilixxi li l-Kummissjoni "għandha f'koperazzjoni ma' l-Istati Membri, tirrevedi kostantament is-sistemi kollha ta' għajnuna eżistenti f'dawk l-Istati". Reviżjoni bħal din testendi f'għajnuna ta' l-Istat fil-forma ta' miżuri tat-taxxa. Sabiex titħalla ssir reviżjoni bħal din, l-Istati Membri huma mitluba li jissottomettu ta' kull sena rapporti lill-Kummissjoni dwar il-qagħda eżistenti tagħhom tas-sistemi ta' għajnuna ta' l-istat. Fil-każ ta' ħelsien mit-taxxa jew eżenzjoni tat-taxxa kompleta jew parzjali, r-rapporti għandhom jipprovdu valutazzjoni tat-telf fl-introjtu dwar il-budget. Wara din ir-reviżjoni, il-Kummissjoni tista', jekk din tikkonsidra li s-sistema mhix jew m`hiex aktar kompatibbli mas-suq komuni, tipproponi li l-Istati Membri jemendawha jew jabolixxuha. E. Implimentazzjoni 37. Il-Kummissjoni għandha, fuq il-bazi tal-gwidi stabbiliti f'din in-notifika u minn meta ġiet ippubblikata, teżamina l-pjanijiet għall-għajnuna tat-taxxa innotifikati lilha u għajnuna tat-taxxa illegalment implimentata fl-Istati Membri u għandha tirrevedi sistemi eżistenti. Din in-notifika hija pubblikata għall-għanijiet ta' gwida u m`hiex eżawrjenti. Il-Kummissjoni għandha tieħu in-konsiderazzjoni ċ-ċirkostanzi speċifiċi kollha ta' kull każ individwali. 38. Il-Kummissjoni għandha tirrevedi l-applikazzjoni ta' din in-notifika sentejn wara l-pubblikazzjoni tagħha [1] ĠU 2, tas-06.01.1998, p. 1. [2] Ara l-pjan ta' azzjoni għas-suq wieħed, CSE(97) 1, l-4 ta' Ġunju 1997, objettiv strateġiku 2, l-1 azzjoni. [3] Ġudizzju tal-Qorti tal-Ġustizzja fil-Każ 248/84 il-Ġermanja v. il-Kummissjoni (1987) ECR 4013. [4] Bl-eċċezzjoni, madankollu, ta' l-għajnuna li tissodisfa t-testijiet tar-regola de minimis. Ara n- notifika tal- Kummissjoni ippubblikata fil-ĠU 68, fis-06.03.1996, p. 9. [5] Każijiet konġunti -278/92, -279/92 u -280/92 l-Ispanja v. il-Kummissjoni (1994) ECR I-4103. [6] Każ 102/87 Franza v. il-Kummissjoni (1998) ECR 4067. [7] Każ -142/87 il-Belġju v. il-Kummissjoni (1990) ECR I-959. [8] Każ -142/87 il-Belġju v. il-Kummissjoni (1990) ECR I-959. [9] Ara n-nota f'qiegħ il-paġna 8. [10] Każijiet konġunti 6 u 11/69 il-Kummissjoni v. Franza (1969) ECR 561. [11] Id- Deċiżjoni tal-Kummissjoni 97/239/KE ta' l-4 ta' Diċembru 1996 fil-każ "Maribel bis/ter" (ĠU L 95, ta' l-10.04.1997, p. 25) (bħalissa sub ġudikat, Każ -75/97). [12] B' mod partikolari, l-agrikoltura u s-sajd, ara paragrafu 27. [13] Id- Deċiżjoni tal-Kummissjoni tat-22 ta' Lulju 1998 fil-każ "tal-korporazzjoni tat-taxxa Irlandiża" (SG(98) D/7209) għadha mhux ippubblikata. [14] Każ -241/94 Franza v. il-Kummissjoni (Kimberly Clark Sopalin) (1996) ECR I-4551. [15] Id- Deċiżjoni tal-Kummissjoni 96/369/KE tat-13 ta' Marzu 1996 ikkonċernata dwar għajnuna fiskali mogħtija lill-kumpoaniji ta' l-ajru Ġermaniżi fil-forma ta' faċilità ta' deprezzament (ĠU L 146, ta' l-20.06.1996, p. 42). [16] Operaturi fis-settur ta' l-agrikoltura b' mhux iżjed minn għaxar unitajiet tax- xogħol. [17] Ġudizzju tal-Qorti ta' Prim' Istanza fil-Każ T-106/95 FFSA u oħrajn v. il-Kummissjoni (1997) ECR II-229. Ordni tal-Qorti tal-Ġustizzja fil-Każ -174/97 P (1998) I-1303. [18] Każ 74/76 Iannelli v. Meroni (1977) ECR 557. Ara wkoll Każijiet 73/79 "Sovraprezzo" (1980) ECR 1533, T-49/93 "SIDE" (1995) ECR II-2501 u l-Każijiet Konġunti –142 u 143/80 "Salengo" (1981) ECR 1413. [19] Gwidi tal-Komunità dwar għajnuna ta' l-Istat għall-protezzjoni ta' l-ambjent (ĠU 72, ta' l-10.03.1994, p. 3). [20] Gwidi dwar għajnuna tar-reġjun nazzjonali (ĠU 74, ta' l-10.03.1998, p. 9). [21] Gwidi tal-Komunità dwar għajnuna ta' l-Istat ghat-trasport marittimu (ĠU 205, tal-05.07.1997, p. 5). [22] Każ 730/79 Philip Morris v. il-Kummissjoni (1980) ECR 2671 --------------------------------------------------